Diari Oficial de la Generalitat Valenciana


Sumari del DOGV 5144, del 28-11-2005 (2005/12128)

ORDRE de 10 de novembre de 2005, de la Conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de mel a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5144

Data del DOGV
:   28-11-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/12195


Data del document
:   10-11-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * apicultura
    * mel
    * ajuda pública
    * suport econòmic
    * ajuda a l'agricultura
    * FEOGA Garantia
    * comercialització

ORDRE de 10 de novembre de 2005, de la Conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de mel a la Comunitat Valenciana. [2005/X12992]
  
La Conselleria d'Agricultura, Pesca i Alimentació en col·laboració amb el sector, va elaborar un programa d'actuacions per als anys 2004 al 2007, dirigides a millorar l'apicultura de la Comunitat Valenciana, d'acord amb les bases del Reglament CE número 797/2004, del Consell, de 26 d'abril de 2004, relatiu a les mesures destinades a millorar les condicions de producció i comercialització dels productes de l'apicultura. Este programa va ser integrat en el programa nacional presentat davant de la Comissió de la Unió Europea.
  
El sector apícola de la Comunitat Valenciana desenrotlla la seua activitat en règim de transhumància. Este és el sistema productiu que permet obtindre una major quantitat de producte final, a l'elevar-se els rendiments unitaris per rusc. No obstant, ocasiona majors riscos sanitaris i eleva els costos de producció. El manteniment d'esta activitat per productors professionals exigix treballar en dos nivells: reducció dels costos de producció i millora de qualitat del producte obtingut.
  
La Conselleria d'Agricultura, Pesca i Alimentació entén que este sector necessita d'una actuació dirigida a dos nivells: el primer, dotant de les infraestructures i tecnologies necessàries per a reduir els nivells de costos; el segon, promovent sistemes de producció que comporten un augment de qualitat del producte final. Estos dos objectius, junt amb la reducció de la presència de malalties de les abelles han sigut els elements claus del programa apícola valencià, del qual es deriven la línia d'ajudes que ací es contempla.
  
Per tot això, a proposta del director general d'Investigació, Innovació Agrària i Ramaderia,
  
ORDENE
  
Article 1. Objecte
  
La present ordre té com a objecte establir una línia d'ajudes als titulars d'explotacions apícoles de la Comunitat Valenciana que realitzen inversions i actuacions amb la finalitat de millorar les condicions de producció i comercialització de la mel.
  
Article 2. Beneficiaris
  
Seran beneficiaris d'estes ajudes els titulars d'explotacions apícoles, ja siguen persones físiques o jurídiques, així com comunitats de béns o qualsevol altre tipus d'unitat econòmica o patrimoni separat que, fins i tot no tenint personalitat jurídica, puguen realitzar els projectes que motiven la concessió de la subvenció, amb les condicions següents: estar inscrits en el Registre d'Explotacions Ramaderes (REREGA), abans de l'1 de gener de l'any anterior a l'exercici econòmic per al qual se sol·licita l'ajuda i en possessió del Llibre d'Explotacions Ramaderes o document d'explotació apícola i transhumància, actualitzat a l'esmentada data i haver exercit l'activitat apícola a partir d'eixe moment i demostrar-ho mitjançant la presentació de factures de venda de mel o de productes apícoles.
  
També tindran accés a esta línia d'ajudes les agrupacions d'apicultors, sempre que compten amb personalitat jurídica com a grup i almenys el 75% dels seus membres complisca les condicions del paràgraf anterior. Quedaran exemptes del compliment d'este mínim les organitzacions professionals agràries que desenvolupen programes previstos en esta ordre.
  
Un mateix titular d'explotació apícola només podrà ser beneficiari d'ajuda per una mateixa actuació de forma única per a cada una de les seues explotacions, bé a títol individual, bé com a integrant d'una cooperativa o organització representativa.
  
Els beneficiaris hauran de complir les obligacions establides en l'article 14 de la Llei 38/2003, de 17 de novembre, General de Subvencions.
  
L'incompliment del Decret 12/1987, de 2 de febrer, del Consell de la Generalitat Valenciana, pel qual es regula i ordena l'activitat apícola a la Comunitat Valenciana (DOGV núm. 530, de 19.02.1987), suposarà la pèrdua de la condició de beneficiari de les ajudes regulades per esta ordre.
  
No podran obtindre la condició de beneficiari de les ajudes les persones o entitats en els quals concórrega alguna de les circumstàncies dels apartats 2 i 3 de l'article 13 de la Llei 38/2003, General de Subvencions.
  
Article 3. Mesures subvencionables
  
Les ajudes establides en la present normativa estaran dirigides a millorar les condicions de producció i comercialització de mel establides en el Reglament CE número 797/2004, del Consell, de 26 d'abril.
  
Es consideraran com a millores les mesures següents:
  
a) Assistència tècnica als apicultors i als melers de les agrupacions d'apicultors.
  
- Sistemes de divulgació tècnica i cursos d'especialització d'apicultors i de personal auxiliar de centres de processament de mel. i de laboratoris apícoles.
  
- Contractació de tècnics competents per a l'assistència dels apicultors.
  
b) Lluita contra la varroasi i malalties associades a esta; millora de les condicions de tractament dels ruscos.
  
- Realització de tractaments quimioterapèutics i biològics contra la varroasi.
  
- Millora de les condicions del tractament mitjançant la sobrealimentació dels eixams.
  
c) Racionalització de la transhumància.
  
- Identificació de ruscos i quadrrs
  
- Adquisició de mitjans de transport i maneig de ruscos, incloent grues, malles de cobertura, sistemes mòbils d'extracció de mel, ruscos, així com altres equips i ferramentes necessaris per a realitzar la transhumància. Els vehicles hauran de comptar amb una capacitat de càrrega superior a 2.500 Kg de pes màxim autoritzat i, almenys, volum per a allotjar 20 ruscos Layens. La subvenció per a l'adquisició o renovació de vehicles de transport de ruscos, quedarà condicionada al fet que l'apicultor compte almenys amb 300 ruscos inscrits en el Registre d'Explotacions Ramaderes.
  
- Cria en comú i adquisició de reines de races autòctones per a reposar baixes per transhumància.
  
- Realització de fullets i publicacions sobre bones pràctiques en la transhumància.
  
d) Mesures de suport als laboratoris d'anàlisi de les característiques fisicoquímiques de la mel.
  
- Inversions en laboratoris d'anàlisi de mel, incloent l'adquisició d'equips i el cost dels tècnics. Per a beneficiar-se de les ajudes als tècnics els laboratoris hauran de justificar la seua activitat mitjançant un llibre de registre on hauran de figurar, almenys, per a cada mostra analitzada el seu propietari, les determinacions realitzades i l'import cobrat. En el moment de presentar la justificació del programa desenrotllat s'haurà de presentar una memòria que sintetitze esta informació.
  
- Contractació de servicis d'anàlisi per agrupacions d'apicultors.
  
Cap titular d'explotació apícola no es podrà beneficiar d'una ajuda a la inversió en un equip o mitjà de producció per al qual s'haguera beneficiat en els exercicis anteriors en el marc d'este programa d'ajudes a la millora de la producció i comercialització de mel. S'exceptuen d'esta limitació els ruscos. Així mateix, l'apicultor que haja rebut una ajuda a un equip o mitjà de producció apícola es comprometrà al seu manteniment, davall la seua propietat o la dels seus hereus legals, durant els cinc anys següents a la percepció de la subvenció.
  
Article 4. Sol·licituds d'ajuda
  
Les sol·licituds es formalitzaran en instància degudament emplenada subscrita pel o pels titulars de l'explotació o, si és el cas, pel representant legal de l'agrupació. Seran dirigides al director general d'Investigació, Innovació Agrària i Ramaderia de la Conselleria d'Agricultura, Pesca i Alimentació. En estes s'haurà de reflectir l'ajuda sol·licitada per a cada una de les mesures.
  
El termini de presentació de sol·licituds d'ajuda per a cada campanya s'iniciarà l'1 de desembre i finalitzarà el 10 de gener de l'any següent.
  
La sol·licitud haurà de ser registrada abans d'adquirir els equips o realitzar la inversió per a la qual se sol·licita l'ajuda. En el cas de la contractació de tècnics, la sol·licitud podrà recollir les despeses produïdes a partir del dia 1 de gener de l'any per al qual se sol·licita la subvenció, sempre que s'acredite l'existència d'un contracte des d'eixe moment.
  
La sol·licitud s'haurà d'acompanyar, com a mínim, de la documentació següent:
  
1) Còpia del DNI o CIF del o dels sol·licitants, així com de l'acreditació de la seua personalitat jurídica. Quan es tracte de sol·licituds presentades per cooperatives o organitzacions representatives, la relació de persones físiques integrants, amb menció del seu NIF.
  
2) Còpia del Llibre d'Explotació Ramadera actualitzat. En el cas de les agrupacions s'haurà d'aportar una còpia del Llibre d'Explotació corresponent als socis que participen en el programa.
  
3) Memòria descriptiva de les inversions a realitzar en cada una de les mesures previstes en l'article 3.
  
4) Pressupost detallat del cost de les mesures diferenciant, dins de les despeses subvencionables aplicables a cada mesura, entre:
  
a) Despeses de funcionament
  
- Despeses de personal
  
- Despeses d'un altre tipus
  
b) Inversions en equips, instal·lacions o vehicles.
  
Acreditació del compliment de l'article 31.3 de la Llei 38/2003, General de Subvencions, segons el qual, quan l'import de les despeses subvencionables supere la quantia de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o el lliurament del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten. L'elecció entre les ofertes presentades es realitzarà conforme a criteris d'eficiència i economia, i s'ha de justificar expressament en una memòria l'elecció quan no recaiga en la proposta econòmica més avantatjosa.
  
5) Documentació que acredite el compliment de cada un dels criteris de preferència assenyalats en l'article 8 que siguen aplicables al sol·licitant.
  
6) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
  
7) Imprés d'alta de tercers de la Generalitat Valenciana, acompanyat de certificació de l'entitat bancària, de la titularitat del compte on han d'efectuar-se els pagaments.
  
8) Còpia de factura/es de venda de mel o de productes apícoles des de la data assenyalada en l'article 2, en el cas de titulars d'explotacions apícoles.
  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana), i davant de la Seguretat Social.
  
Article 5. Procediment de concessió
  
La primera revisió administrativa es realitzarà a les oficines comarcals, pel personal de l'administració que en designe el director.
  
Una vegada realitzada la revisió administrativa, els servicis veterinaris de l'Oficina Comarcal de la Conselleria d'Agricultura, Pesca i Alimentació on s'ubique l'explotació o la seu de l'agrupació comprovaran, quan se sol·liciten inversions en equipament o mitjans de producció fixos, que en el moment de la sol·licitud no s'han iniciat les inversions objecte de petició d'ajudes. En el cas de tractar-se de material mòbil serà suficient amb la constatació de la inscripció dels ruscos en el Registre d'Explotacions Ramaderes de la Comunitat Valenciana.
  
La instrucció del procediment de concessió de subvencions correspon als Servicis Territorials de la Conselleria d'Agricultura, Pesca i Alimentació que realitzaran d'ofici totes les actuacions que estimen necessàries per a la determinació, coneixement i comprovació de les dades en virtut de les quals s'haja de formular la proposta de resolució, i es remetran a l'òrgan col·legiat les sol·licituds avaluades.
  
L'òrgan col·legiat encarregat de realitzar un informe de concessió de les ajudes a la vista de les sol·licituds avaluades, estarà integrat per 3 membres: el cap de Servici de Producció i Sanitat Animal, el cap de Servici de Tecnologia Ramadera i el cap de Secció de Foment Ramader.
  
Este informe es tornarà als Servicis Territorials per a formular la preceptiva proposta de resolució.
  
En vista de la documentació aportada, incloent l'acta dels servicis tècnics i la proposta dels òrgans d'instrucció, el director general d'Investigació i Innovació Agrària i Ramaderia resoldrà la concessió d'estes ajudes per delegació del conseller d'Agricultura, Pesca i Alimentació.
  
El termini màxim per a resoldre i notificar la resolució del procediment no podrà excedir 3 mesos des de la finalització del termini de presentació de sol·licituds. La falta de resolució expressa en este termini suposarà la desestimació de l'ajuda.
  
Article 6. Finançament
  
Els crèdits destinats a finançar esta línia d'ajudes, finançada a càrrec del FEOGA-Garantia, tindran com a límit el que per a cada exercici pressupostari s'establisca. Anualment es publicarà en l'ordre d'imports globals màxims el corresponent a esta línia d'ajudes.
  
Article 7. Quantia i límits d'ajuda
  
La quantia de les ajudes a atorgar a cada sol·licitud serà:
  
- En les inversions previstes per a la contractació de personal tècnic se subvencionarà un 90% del cost pressupostat. No obstant, el cost total, inclosa la quota patronal de la seguretat social, no podrà superar els 25.242 euros, per tècnic.
  
- En les inversions realitzades pels apicultors que tinguen la consideració de despeses de funcionament diferents de les anteriors, se subvencionarà un 75% del cost pressupostat.
  
- En les inversions en immobilitzat se subvencionarà el 65% del cost total pressupostat.
  
Es fixen els següents límits a la concessió de subvencions:
  
- La subvenció màxima per explotació apícola d'un sol titular no podrà superar la quantitat de 21.035 euros. Quan la millora siga promoguda per una explotació (cooperativa, SAT, CB o altres figures semblants), de almenys tres titulars, la quantitat màxima serà la resultant de multiplicar el nombre d'integrants per 21.035 euros, amb el límit de 72.121 euros.
  
- La subvenció a concedir a cada titular d'explotació apícola no podrà superar la quantia resultant de multiplicar el nombre de ruscos que manté inscrites en la Llista d'Explotacions a 30 de juny de l'any anterior a què s'efectua la petició, per 42 euros. No obstant, si eixe nombre de ruscos és superior al reflectit en el Llibre d'Explotació Ramadera en el moment de presentar la sol·licitud, es considerarà este últim a efectes del càlcul.
  
- La subvenció a les despeses en el tractament de la varroasi per mètodes biològics i a la sobrealimentació d'eixams no superarà els 0,90 euros per a cada un d'estos, per rusc considerat en el paràgraf anterior.
  
- La subvenció a les despeses en el tractament de la varroasi per mètodes quimioterapèutics no superarà els 2,00 euros per rusc considerat en l'esmentat paràgraf.
  
- La subvenció màxima a concedir a les agrupacions d'explotacions es calcularà multiplicant el nombre de ruscos inclosos en el programa per 4,50 euros, sense superar el límit de 102.172 euros, per agrupació.
  
Amb independència d'allò que establix este article, la subvenció concedida a cada titular d'explotació apícola a càrrec d'este programa d'ajudes, entre els anys 2004 i 2007, no podran superar la quantitat de 21.035 euros, en el cas d'explotacions individuals, o 72.121 euros, en el cas d'explotacions associatives amb més d'un titular, mentre existisquen altres titulars d'explotacions que no hagen arribat a este límit al llarg de tot el període de duració del programa i hagen sol·licitat l'ajuda en el període per al qual es va a resoldre la concessió de subvencions.
  
Article 8. Criteris de preferència
  
Per a l'adjudicació de les ajudes es tindrà en compte la puntuació obtinguda per cada sol·licitud valorada d'acord amb els següents criteris, en aplicació del procediment de concurrència competitiva:
  
A) Ajudes destinades a compensar les despeses de les mesures dels grups a), b) i d) de l'article 3.
  
I) Barem:
  
- Sol·licituds promogudes per agrupacions que incloguen la contractació dels servicis d'un tècnic, o sol·licituds presentades per una agrupació de defensa sanitària (ADS) apícola, o figura equivalent, per a la lluita contra la varroasi: 5 punts.
  
- Sol·licituds d'explotacions d'un titular gestionades per jóvens apicultors o d'explotacions associatives de diversos titulars quan els titulars jóvens siguen, almenys, el 40% dels socis: 4 punts.
  
- Sol·licituds d'explotacions d'un titular gestionades per apicultors entre 41 i 60 anys o d'explotacions associatives de diversos titulars quan els apicultors titulars d'eixa edat siguen, almenys, el 40% dels socis: 3 punts.
  
- Sol·licituds d'explotacions d'un titular gestionades per apicultors entre 61 i 64 anys o d'explotacions associatives de diversos titulars quan els apicultors titulars d'eixa edat siguen, almenys, el 40% dels socis: 2 punts.
  
- Resta de sol·licituds: 1 punt.
  
II) En cas d'empat en la puntuació final, tindran preferència aquelles sol·licituds d'empreses que acrediten ocupar major percentatge de treballadors discapacitats en relació amb les seues plantilles, amb anterioritat a la publicació d'esta ordre, o que es comprometen a contractar un percentatge major durant l'àmbit temporal de duració de la subvenció.
  
III) Si ordenades les sol·licituds d'acord amb estos procediments queda un grup de sol·licituds en el mateix nivell de preferència per al qual no hi ha suficients fons, s'aplicarà el prorrateig, i es reduiran, proporcionalment, les quanties unitàries de les ajudes.
  
B) Ajudes destinades a recolzar les mesures previstes en el grup c) de l'article 3.
  
I) Barem:
  
- Sol·licituds d'explotacions d'un titular gestionades per apicultors entre 18 i 55 anys o d'explotacions associatives de diversos titulars quan els apicultors titulars d'eixa edat siguen, almenys, el 40% dels socis: 4 punts.
  
- Sol·licituds d'explotacions d'un titular gestionades per apicultors entre 56 i 60 anys o d'explotacions associatives de diversos titulars quan els apicultors titulars d'eixa edat siguen, almenys, el 40% dels socis: 3 punts.
  
- Sol·licituds d'explotacions d'un titular gestionades per apicultors entre 61 i 64 anys o d'explotacions associatives de diversos titulars quan els apicultors titulars d'eixa edat siguen, almenys, el 40% dels socis: 2 punts. La puntuació d'estos tres primers guions no és acumulable.
  
- Sol·licituds segons el nombre de ruscos inscrits en la Llista d'Explotacions i incloses en el programa de millora:
  
- de 75 a 150 ruscos: 1 punt.
  
- de 151 a 300 ruscos: 2 punts.
  
- de 301 a 499 ruscos: 3 punts.
  
- 500 o més ruscos: 4 punts.
  
- Sol·licituds d'explotacions prioritàries en el moment de presentació de la sol·licitud: 1 punt
  
II) En cas d'empat en la puntuació final, tindran preferència aquelles sol·licituds d'empreses que acrediten ocupar major percentatge de treballadors discapacitats en relació amb les seues plantilles amb anterioritat a la publicació d'esta ordre, o que es comprometen a contractar un percentatge major durant l'àmbit temporal de duració de la subvenció.
  
III) Si ordenades les sol·licituds d'acord amb estos procediments queda un grup de sol·licituds en el mateix nivell de preferència per al qual no hi ha suficients fons, s'aplicarà el prorrateig, i es reduiran, proporcionalment, les quanties unitàries de les ajudes.
  
Article 9. Termini d'execució
  
El sol·licitant haurà de posar en funcionament les mesures previstes i comunicar-ho a l'Oficina de la Conselleria encarregada de la tramitació de la petició, abans de l'1 de setembre de l'any per al qual es concedix l'ajuda. L'incompliment d'eixe termini suposarà, després de la incoació d'un expedient amb l'audiència a l'interessat, la resolució de les ajudes. Tot això, llevat que s'haguera prorrogat el termini expressament a petició de l'interessat i per causes de força major.
  
En el cas de realització de cursos i programes de formació, així com en la publicació de tríptics i fullets a càrrec d'esta línia d'ajudes, s'haurà de posar en coneixement d'eixa oficina el moment i el lloc de celebració, en el primer cas, i el contingut del document en la resta. En ambdós casos, en la documentació impresa i en la publicitat s'haurà de fer menció expressa al finançament a càrrec d'esta línia d'ajudes i a la contribució de totes les administracions que aporten fons.
  
Article 10. Justificació de les despeses i comprovació
  
Per al pagament de la subvenció l'interessat haurà d'aportar amb anterioritat a les dates indicades en l'article 9, el compte justificatiu de les despeses realitzades, que haurà d'incloure la declaració de les activitats que han sigut finançades amb la subvenció i el seu cost, amb el desglossament de cada una de les despeses incorregudes. Les despeses s'acreditaran mitjançant factures i els seus corresponents justificants de pagament.
  
Els servicis veterinaris responsables de la gestió d'esta ajuda a nivell de les oficines comarcals, comprovaran que la documentació aportada justifica la realització de la inversió.
  
Així, almenys en el 5% de les sol·licituds d'ajuda concedides es realitzarà una inspecció sobre el terreny per a comprovar els programes desenrotllats i les inversions executades, en les condicions i circumstàncies adequades segons la naturalesa d'estes inversions.
  
En els expedients d'ajudes en què s'incloga contractació de personal, s'hauran de presentar els justificants de les despeses realitzades fins a les dates assenyalades en l'article anterior, junt amb els contractes del personal on es contemple la seua continuïtat durant la resta de l'any. En vista d'estos Direcció General autoritzarà el pagament de les esmentades ajudes fins al 31 de desembre de l'any per al qual es concedix l'ajuda, data en què s'hauran d'aportar els corresponents justificants de les despeses realitzade. Esta quantitat no podrà superar el 40% de l'import de l'ajuda concedida al beneficiari.
  
Per a beneficiar-se del pagament previst en el paràgraf anterior, serà necessari presentar la carta de pagament, garantia de l'aval bancari a càrrec de qualsevol entitat oficialment reconeguda a favor de la Generalitat Valenciana, Conselleria d'Agricultura, Pesca i Alimentació.
  
Per a justificar els programes de formació d'apicultors s'acompanyarà, junt amb els justificants de pagament, una còpia dels DNI de tots els assistents, així com un original del full de control diari d'assistents.
  
Vists els justificants aportats la Direcció General d'Investigació, Innovació Agrària i Ramaderia autoritzarà el pagament de les ajudes pels conceptes previstos en la memòria descriptiva de les millores, i amb el límit màxim del pressupost detallat, independentment que el valor de la inversió siga superior, d'acord amb les factures o els projectes aportats.
  
Article 11. Incompatibilitat
  
La percepció de les ajudes previstes en estes bases reguladores és incompatible amb la de qualsevol altra ajuda de l'administració nacional o comunitària destinada a la mateixa finalitat. A estos efectes els servicis tècnics realitzaran comprovacions periòdiques.
  
Article 12. Reintegrament
  
Segons establix l'article 47.9 del Text Refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació o justificació parcial de les despeses subvencionades.
  
b) Obtenció de la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les obligacions imposades per l'administració als beneficiaris amb motiu de la concessió de la subvenció.
  
Quan la falta de justificació de les despeses subvencionables siga parcial, el reintegrament de la subvenció serà el que corresponga a estes despeses no justificades. Els incompliments a què es referixen els apartats b), c) i d) donaran lloc al reintegrament total de la subvenció percebuda.
  
El compliment de la finalitat de la subvenció es verificarà pels servicis tècnics de la Conselleria d'Agricultura, Pesca i Alimentació. Estos realitzaran inspeccions per a comprovar que les inversions i actuacions subvencionades, a càrrec d'esta ordre, complixen l'objectiu de millorar les condicions de producció i comercialització de la mel i es podran realitzar en els cinc anys següents al pagament de l'ajuda, concentrant-se especialment en els primers anys en funció de la naturalesa del bé.
  
El procediment de reintegrament de les quantitats percebudes es regirà per allò que establix el títol II de la Llei 38/2003, de 17 de novembre, General de Subvencions i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
DISPOSICIÓ ADDICIONAL
  
Es delega en el director general d'Investigació, Innovació Agrària i Ramaderia la concessió i denegació de les ajudes previstes en esta disposició.
  
DISPOSICIÓ DEROGATÒRIA
  
Es deroga l'Ordre de 23 de desembre de 1998, de la Conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de mel a la Comunitat Valenciana, així com totes aquelles modificacions que sobre esta s'hagen realitzat.
  
DISPOSICIONS FINALS
  
Primera
  
Es faculta la Direcció General d'Investigació, Innovació Agrària i Ramaderia de la Conselleria d'Agricultura, Pesca i Alimentació per a dictar les disposicions necessàries per a l'aplicació de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 10 de novembre de 2005
  
El conseller d'Agricultura, Pesca i Alimentació,